Kortfilms – Innibos
Die KykNET Bosbioskoop is ’n gratis fliekvenue op die feesterrein. Kom kyk na die beste van die kykNET Silwerkermfees en van Suid Afrika se heel beste Afrikaanse vollengtefilms.
KORT KORTFILMS (11 MINUTE LANK)
Ben is in rou gedompel nadat sy geliefde vrou, Emma, sterf. Haar indrukwekkende orgideë-versameling is al wat vir Ben troos verskaf. Hy probeer die plante lewendig hou, maar die orgideë sterf een vir een. Die dooie orgideë wat hy oral wegsteek word ’n geheime versameling van sy verlies. Sy wêreld word al hoe kleiner, totdat hy een nag tydens ’n droom ’n gewaarwording beleef wat as sleutel dien tot sy uitkoms.
Met: Wilson Dunster, Jana Cilliers; Regie en draaiboek: Marí Borstlap
Ná die dood van sy ma leef tiener Xander en sy pa, Dirk, verby mekaar. Albei rou op hul eie manier. Xander probeer vasklou, Dirk probeer weggee. Tuis is Xander alleen en die stilte is oorweldigend. Dan besoek sy vriend Phillip hom en Xander vind ontvlugting in iets wat hul verhouding met mekaar vir altyd sal verander. ‘n Intieme uitbeelding van ’n familie se unieke manier van kommunikeer.
Met: Luka Geldenhuys,Ben Albertyn,Geon Nel
Regie: Pierre-Arnold Theron; Draaiboek: Kristin Pienaar, Reuben Murphy en Hendrik Nieuwoudt
Daniel, ‘n avontuurlustige seun, word daagliks betower deur ’n storie van ‘n towenaar, ’n held en ’n draak op die maan. Dié storie speel af teen die muur van sy buurman, Jacob, se huis in die vorm van ’n skadupoppespel. Wanneer dinge op ’n dag skeef loop en dit lyk of sy skadu-avontuur bedreig word, moet Daniel al sy moed bymekaar skraap en alles in sy vermoë doen om sy storie te red.
Met: Ian Roelofs, Lochner de Kock; Regie: Luan Jacobs; Draaiboek: Johan Riekert
Op die dorpie Kromkieriefontein is alles krom. Niemand durf oor die rede praat nie en niemand mag die burgemeester, meneer Asvaal, se bevel in 1982 bespreek nie. Almal loop gehoorsaam en gedweë met hangskouers. Almal behalwe Juffrou Kiertsregop, die flambojante graad 2-onderwyseres van Laerskool Kromkierie. Vier nuuskierige agtjariges pak ‘n avontuur aan om uit te vind hoekom hulle juffrou so penorent loop.
Stemkunstenaars: Sebastian Winterbach, Mia Lottering,Lisa van Niekerk,Alexia Snyders, Albert Maritz
Regie en draaiboek: Milan Murray
‘n KOMBI, KAMEELPERD EN ’n CAMCORDER
Wanneer vier vriende vir ouma Dorothy optel vir haar kleindogter Celia se troue, kom die wiele af tussen Happy Endings Ouetehuis en die troue in Potchefstroom. Toe Celia op haar jarelange studentevriend, Armand, se knoppie druk om haar ouma na haar troue toe te bring, kon sy haar nooit indink hoe hierdie road trip sou ontvou nie. Vasgevang op ’n ander vriend, Simon, se camcorder, kan die komiese avontuur meegemaak word!
Met: Lida Botha, Hannes Brümmer, Morné du Toit, Pulane Sekepe, Christel van den Bergh, Marielise van Rooyen
Regie en Draaiboek: Ettienne Booysen
Mariette skrik wakker en peul uit die plastieksak waarin sy bebloed toegedraai was. Sy is duidelik onseker oor wat gebeur het en begin haar pad huis toe strompel. Stadig maar seker kom haar geheue terug en gaan soek sy vergifnis, maar betrap Karel met ‘n ander vrou. Is Mariette in staat om te vergewe en aan te beweeg?
Met: Diani Gernandt, Zak Hendrikz, Marlee van der Merwe
Regie en draaiboek: Ferdinand W Gernandt
In ’n onheilspellende woud vergader vriende om ’n kampvuur om stokbrood en potjiekos te maak, en stories te vertel van ‘n ondier wat winters gelede dié woud bewoon het. Wanneer die nag begin brul en die bome begin beef, besef die vriende dat die stories van die ondier dalk nie net stories was nie.
Met: Jacques Wolmarans, Elsje Slabbert, Liesel Harris-Kruger, Tiaan Kelderman; Regie: Liesel Harris-Kruger
Draaiboek: Lika de Beer
Josef K, ’n angstige man in sy vroeë dertigs, besluit om vroegoggend te gaan draf. Ná ’n toevallige ontmoeting met ’n mede-drawwer, kom hy af op ’n fiksheidshorlosie wat beheer word deur ’n bose digitale hasie, genaamd Bunny. Josef sit die horlosie aan en Bunny neem sy foon en sy lewe oor. Dit ontaard in ’n vreemde resies tussen hom en die horlosie.
Met: Jaco van der Merwe; Regie en draaiboek: Marius de Bruyn
Honger, koud en alleen in die strate is vir Eleah ’n daaglikse oorlewingstryd. Dit is hier waar sy ’n geheimsinnige vreemdeling ontmoet wat haar meedeel dat hy weet waar haar ma is. Hy belowe Eleah om haar na haar ma te neem. Sy is desperaat om saam met die vreemdeling te gaan, maar hy het sy prys. En dis dalk meer as wat sy het om te gee. Sy sit alles op die spel om vir die vreemdeling te gee wat hy van haar eis.
Met: Charis Williams, Sherman Pharo, André Roothman; Regie en draaiboek: Michael Klein
Daar is niks soos vars lug om die kop ’n bietjie skoon te kry nie. Maar Magda is moeilik wanneer dit by uitstappies kom. Dit is ’n stryd om haar gereed te kry, maar sy het nie gereken op M nie – ’n jong, doelgerigte vrou wat haar nie gaan laat afsien van die plan vir vandag se uitstappie nie.
Met: Annelisa Weiland, Greta Pietersen
Regie: SW Strauss; Draaiboek: Marcel Spaumer
LANGER KORTFILMS (22 MINUTE LANK)
In ’n poging om haar dalende kykersgetalle en tanenede gewildheid as geselsprogramaanbieder te red, nooi die paraplegiese aanbieder Nora de Vos ’n selferkende geloofsgeneser, Johan Moolman, om haar regstreeks op TV gesond te maak.
Met: Antoinette Louw, Deon Lotz, Laré Birk; Regie en draaiboek: Matthew Jankes, Sean Steinberg
Dit is die jaar 2030, ‘n dekade sedert die laaste reënval in Suider afrika. Chantelle September, ’n kinderwelsyn-werknemer gaan na die verre Noord-Kaap om sensuswerk te doen. Dié opdrag laat haar met meer vrae as antwoorde, waarvan die belangrikste een ongetwyfeld is: Wie is Benjamin?
Met: Crystal Donna Roberts, Albert Maritz, Charlene Leroux, Dewald Pedro; Regie en draaiboek: Johannes Pieter Nel
Armand Zimmerman wil akteur word, maar sy droom bly net ’n droom. Hy bly steeds by sy Pa, Theuns. Hulle verwyl hul dae om perde te speel. Dan sterf Theuns. Armand moet besluit: Gaan hy sy pa ‘n armmansbegrafnis gee of gaan hy self een reël, al het hy nie ‘n sent op sy naam nie. Dit word ’n dobbelspel teen tyd en Armand is die buiteperd.
Met: Tony Byleveld, Ben Kruger, Brümilda van Rensburg; Regie: Eric Holm
‘n Klassieke Western met ‘n Kaapse geur. Cowboy Dan is ’n karwag en die gesteelde beeste wat hy probeer terugkry is die motors wat onder sy toesig gesteel is toe ’n pragtige vrou sy aandag afgelei het.
Met: Brendon Daniels, Reginald Hufkie, Trix Vivier, Johnny Pienaar, Morné Visser, Piet Marais, Ira Blankenberg.
Regie en draaiboek: Wynand Louw
Hilda Sewes se man word deur die see geneem. Sy is vasberade dat haar dogter Milla, nooit die see sal ken nie. Klein Kalbas, Milla se beste maat, bring elke dag vis, maar eintlik is dit sy liefde vir Milla wat hom elke dag daarheen bring. Wanneer Hilda hiervan uitvind is sy vasberade om Milla weg te neem en ‘n einde hieraan te maak. Kalbas gaan dit nie toelaat nie.
Met: Kim Cloete, Tarryn Wyngaard, Gershwin Mias, Charlton George, Neels Clasen
Regie: Neels Clasen,
Draaiboek: Neels Clasen, Ricardo Arendse
Bertha van Wyk leef in totale isolasie en het geen kontak met mense nie. Dit is nie uit eie keuse so nie, en op die herdenking van die dag waarop alles verander het, word Bertha se lewe verder omvergegooi wanneer twee geheimsinninge vreemdelinge daar aankom.
Met: Nicola Hanekom, Hykie Berg, Gustav Gardener, Dylan de Beer; Regie: Chris Corbett; Draaiboek: Ruane van Rooyen
Wanneer Siyanda en Dawid as eerstejaars op kampus saam ontgroen word, verander die finale uitdaging – om van ’n hoë rots in ‘n kloof af te spring na die rotspoel benede – hul lewens en vriendskap onherroeplik.
Met: Llewellyn van der Berg, Jurgen Romario McEwan,Erica Wessels, Louw Venter; Regie en draaiboek: Jason Jacobs
Ryne is ‘n vrou van inbors en karakter en kan bykans enige voëlgeluid en ander klanke met haar besonderse fluitvermoë namaak. Sy huur ’n jong kameraspan om haar te verfilm in die dae wat oploop tot ’n groot konsert. Sy is immers Suid Afrika se fluitfenomeen.
Met: Cindy Swanepoel, Weslee Swain Lauder; Regie: Hardus van Deventer; Draaiboek: Neelthe Swanepoel, Cindy Swanepoel, Duan Wanty
Willie is in matriek op ’n klein plaasdorpie, waar hy ’n nuwe lewe saam met sy Ouma probeer maak nadat sy Oupa in ‘n mynramp dood is. Hy wil graag wiskunde gaan studeer, maar sy Ouma steek daar ‘n stokkie voor. Terwyl hy planne beraam om sy drome te verwesenlik, besoek ’n magiese Nama-oerstem hom en word dit die wind onder sy vlerke na vryheid.
Met: Joshua Vraagom, Celeste Mathews, Kaylin Coetzee, Quinton Mauels, Jeffrey Moss; Regie en draaiboek: Jason Jacobs
Karla vind ontvlugting in tuinmaak. Dit hou haar by haar sinne. Sy gee elke dag vir ‘n boemelaar kos, al is haar konserwatiewe man daarteen gekant. Haar lewe en alledaagse bestaan word omvergegooi wanneer iets ondenkbaar met haar gebeur.Net haar speurder-tweelingbroer kan haar nou help.
Met: Jenna Dunster, Francois Jacobs, Charlie Bouguenon, Hanli Rolfes; Regie: JP Pienaar; Draaiboek: Burger Meyer (na die geluknamige kortverhaal deur Clari Niemand)